同景莊游浯溪讀中興碑
作者：釋德洪
朝代：宋

paragraphs: 上皇御天功最盛，生民温飽卧安枕。
醉憑艶姬一笑適，薄夫議之無乃甚。
長安遮天胡騎塵，潼關戰血深沒人。
哥舒臣賊不足惜，要臠國忠如膾鱗。
蒼黄去國食不暇，馬嵬賜死謝天下。
反身罪己成湯心，奈何猶有譏之者。
取非其子又遽匆，靈武君臣無怍容。
何須嗚咽讓衮服，自控歸鞍八尺龍。
誰磨石壁湘江上，揩拭雲煙濺驚浪。
龍蛇飛動忠義詞，顔元色莊儼相向。
與君來游秋滿眼，閒行古寺西風晚。
道人興廢了不知，但見游人來讀碑。